► Մարդուն և նրա կարիքները հասկանալու, մարդու էական որակները ճանաչելու համար պետք չէ անվերջ նրան հակադրել ձեզ համար ակնհայտ ճշմարտություններ։ Այո, դուք իրավացի եք։ Դուք բոլորդ էլ իրավացի եք։ Տրամաբանորեն ամեն ինչ ապացուցելի է։ Իրավացի է մինչև իսկ նա, ով աշխարհի բոլոր դժբախտությունների պատճառը սապատավորների մեջ է փնտրում։ Մարդկանց կարելի է դասակարգել աջակողմյանների և ձախակողմյանների, սապատավորների և ոչ սապատավորների, ֆաշիստների և ժողովրդավարների, և այդ տարբերակումներն անառարկելի են։ Բայց բոլորս էլ գիտենք, որ ճշմարտությունն այն ուժն է, որ պարզեցնում է աշխարհը՝ շուրջը քաոս սփռելու փոխարեն։ ճշմարտությունն այն լեզուն է, որում համամարդկայինն է բարբառում։ Նյուտոնը ոչ թե օրենք է «հայտնագործել», որը երկար ժամանակ գլուխկոտրուկի նման խույս էր տալիս մեր ճանաչողությունից, այլ իրագործել է էապես ստեղծագործ մի արար։ Նյուտոնը կերտել է մարդկային այն լեզուն, որն ի զորու է արտահայտել խնձորի անկումը մարգագետնում և միևնույն ժամանակ արևի վերելքը երկնակամարում։ Ճշմարտությունն այն իրողությունը չէ, որ կարող ես ապացուցել, ճշմարտությունն այդ ուժն է, որ պարզեցնում է։